Liek patrí do skupiny liekov, ktoré sa nazývajú protidoštičkové látky. Liek zabraňuje zoskupovaniu krvných doštičiek a tak znižuje možnosť tvorby krvnej zrazeniny. Liek sa užíva po prekonanom srdcovom záchvate alebo v prítomnosti nestabilnej angíny, alebo po zavedení stentov, aby zablokovanú alebo zúženú tepnu, ktorá zásobuje srdce krvou, udržali otvorenú. Liek znižuje pravdepodobnosť výskytu ďalšieho srdcového záchvatu alebo mozgovej príhody alebo úmrtia na jednu z týchto aterotrombotických príhod. Viac na adc.sk Použitie: Dávkovanie a dávkovacie schémy Dospelí Liek sa má začať podávať jednorazovou nasycovacou dávkou 60 mg a potom pokračovať 10 mg dávkou 1x denne. Ak sa u pacientov s nestabilnou angínou, infarktom myokardu bez elevácie ST segmentu vykoná koronárna angiografia do 48 hodín od prijatia, nasycovacia dávka sa má podať iba počas perkutánnej koronárnej intervencie. Pacienti užívajúci prasugrel majú tiež denne užívať kyselinu acetylsalicylovú 75-325 mg. U pacientov s akútnym koronárnym syndrómom, ktorí sú liečení perkutánnou koronárnou intervenciou sa odporúča v trvaní liečby pokračovať až 12 mesiacov, pokiaľ nie je vysadenie prasugrelu klinicky indikované. Pacienti vo veku 75 rokov a viac Používanie prasugrelu u pacientov vo veku 75 rokov a viac sa vo všeobecnosti neodporúča. Ak lekár po posúdení pomeru prínosu a rizika považuje túto liečbu za nevyhnutnú, má sa im po jednorazovej nasycovacej dávke 60 mg predpísať nižšia udržiavacia dávka 5 mg. Pacienti s telesnou hmotnosťou menej ako 60 kg Podáva sa jednorazová nasycovacia dávka 60 mg a potom sa pokračuje v podávaní 5 mg 1x denne. Udržiavacia dávka 10 mg sa neodporúča. Spôsob použitia Tablety sa užívajú vždy vcelku (nesmú sa lámať ani drviť) a zapíjajú sa dostatočným množstvom tekutiny. Liek sa môže užívať nezávisle od jedla (podávanie nasycovacej dávky 60 mg prasugrelu nalačno môže vyvolať oveľa rýchlejší nástup účinku). Liek sa má užívať každý deň v približne rovnakom čase. Upozornenie Počas tehotenstva sa má liek podávať len ak potenciálny prínos pre matku prevyšuje potenciálne riziko pre plod. U dojčiacich žien sa použitie lieku neodporúča. Nie je známe, či sa prasugrel vylučuje do materského mlieka u ľudí. U detí a dospievajúcich mladších ako 18 rokov sa liek nemá používať, pretože bezpečnosť a účinnosť lieku v tejto vekovej skupine nebola stanovená. Liek je kontraindikovaný u pacientov so závažnou poruchou funkcie pečene (Childova-Pughova trieda C). O dĺžke liečby rozhoduje lekár. Ak má pacient podstúpiť elektívny chirurgický zákrok a protidoštičkový účinok nie je žiadaný, prasugrel by sa mal vysadiť minimálne 7 dní pred chirurgickým zákrokom. Tablety obsahujú laktózu. Ďalšie osobitné upozornenia sú uvedené v SPC (časť 4.4).